M. Pado, poslanec: (2007-05-09):
Ale nie je to celkom tak, pretože dôvodová správa síce poukazuje na to, že na zaradenie monitorovania osôb a dopravných prostriedkov medzi prostriedky operatívno-pátracej činnosti je pre bezpečný život občanov základná vec, no nie som presvedčený o tom, že je tomu tak. Napriek tomu, že právny poriadok Slovenskej republiky a ani predložený návrh zákona neupravuje bližším spôsobom vymedzenie zamerania a prostriedkov tohto monitorovania, predkladateľ sa neunúval v ďalšej časti návrhu tieto upraviť a takto zakotviť právnu istotu občanov Slovenskej republiky alebo iných osôb, že tento inštitút nebude pod rúškom boja proti páchateľom v obzvlášť závažne trestnej činnosti zneužívaný na rozpracovávanie iných záujmových skupín, a to z rôznych iných dôvodov. V súvislosti so snahami o nekontrolovateľné odpočúvanie kohokoľvek a kedykoľvek a sledovanie elektronickej komunikácie je táto obava v dnešnom čase viac ako opodstatnená. Chcel by som, dámy a páni, povedať, že smernica Európskeho parlamentu a Rady 94/46 Európskych spoločenstiev z 24. 10. 1995 hovorí o ochrane jednotlivcov pri spracúvaní osobných údajov a voľnom pohybe týchto údajov. Ministerstvo vnútra Slovenskej republiky napriek tomu nejakým spôsobom nešpecifikovalo, za akých podmienok a kedy neposkytne žiadateľovi informácie o spracovaných osobných údajoch. Namiesto odvolávky na konkrétne situácie je v návrhu zákona len všeobecná formulácia, také zaklínadlo, a tým je povedané všetko, hej. Uvedená smernica pritom hovorí, že členské štáty ustanovia, že osobné údaje musia byť spracované korektne a zákonne zhromažďované za vymedzeným jasným a oprávneným účelom a nebudú ďalej spracovávané spôsobom, ktorý by nebol zlučiteľný s týmto cieľom. Ale treba povedať, že toto sa v navrhovanej novele nijakým spôsobom neupravuje. Chcel by som ešte vašu pozornosť upriamiť na bod, ktorý vypadol z pôvodného materiálu, ktorý bol spracovaný, kde sa v § 69c ods. 3 na konci pripájajú tieto slová: „Ak ide o osobné údaje spracované v schengenskom informačnom systéme, Policajný zbor postupuje spôsobom, ktorý ustanovuje medzinárodná zmluva, ku ktorej je Slovenská republika viazaná. Informácia o spracovaných osobných údajoch sa poskytne žiadateľovi v rozsahu, ktorý neohrozí plnenie úloh Policajného zboru.“ Ani táto formulácia nebola šťastná práve z hľadiska smernice, ktorú som citoval, a tak ministerstvo vnútra radšej pristúpilo k tomu, že celý tento odsek nechalo, tak ako dneska je a vlastne môžeme sa obávať toho, že s našimi údajmi bude nakladané, kto si kedy ako zmyslí. Dámy a páni, toto naozaj je vec, ktorá sa dotýka občanov tejto krajiny a môže sa ich dotýkať veľmi negatívne. Sú skúsenosti nie jedného, nie dvoch, nie stovák, ale tisícov ľudí, ktorí vedia z minulého obdobia, čo to znamenala možnosť nekontrolovateľného odpočúvania a sledovania. Zaradenie monitorovania do operatívno-technických prostriedkov znamená kedykoľvek, kohokoľvek, kdekoľvek a akokoľvek monitorovať, sledovať a odpočúvať. Ak sa vám toto, páni, zdá ako vhodné, nech sa páči. Ja len vystríham, aby ste nepristúpili k čomusi, čo spôsobí problémy občanom tejto krajiny. Pán minister, bol by som veľmi rád, keby ste v budúcnosti vážili svoje slová a nikoho v tejto sále medzi týmto cteným auditóriom neobviňovali z klamstva. Ďakujem vám veľmi pekne za pozornosť. (Potlesk).